**vocația de nepereche**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

îmi plăceau rutina, banalitatea,

tu îmi testai puterea mea de abstracție

căutând semne zodiacale

din celălalt capăt al nopții

timpul nisipos încetinea clipa

plictisită de efemer

nici când ningea nu cădeam de acord

din ce parte va lovi mâine fatalitatea

în visurile noastre,

te sprijineai de umărul meu

căutând o pată de culoare

în peisajul cenușiu al irișilor

și al existenței

partea ta a patului

se distanța inexplicabil

într-o alunecare de întuneric

și fiecare scârțâit de ușă

anunța iminent

inexorabila înstrăinare

eu priveam depărtarea ca

pe un joc de cuvinte încrucișate

din care lipsea întotdeauna

definiția unei enigme

care să închidă perfect

pătratul pereților

între care noi ne mai încercam

vocația de nepereche